FI Euroopan unionin virallinen lehti L 295/205

KOMISSION ASETUS (EU) N:o 1131/2011,

annettu 11 päivänä marraskuuta 2011,

Euroopan parlamentin ja neuvoston asetuksen (EY) N:o 1333/2008 liitteen II muuttamisesta stevioliglykosidien osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan ja 30 artiklan 5 kohdan,

sekä katsoo seuraavaa:

(1) Asetuksessa (EY) N:o 1333/2008 säädetään unionissa elintarvikkeissa käytettäväksi hyväksyttyjen elintarvikelisäaineiden luettelon ja niiden käyttöä koskevien edellytysten vahvistamisesta.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi Stevia rebaudiana Bertoni -kasvin lehdistä uutettujen stevioliglykosidien turvallisuutta makeutusaineena ja antoi lausuntonsa 10 päivänä maaliskuuta 2010 (2). Elintarviketurvallisuusviranomainen vahvisti stevioliglykosidien hyväksyttävän päiväsaannin (ADI), joka on stevioliekvivalentteina ilmoitettuna 4 mg painokiloa päivässä. Aikuisten ja lasten stevioliglykosideille altistumista koskevien varovaisten arvioiden mukaan on todennäköistä, että hyväksyttävä päiväsaanti ylittyisi ehdotetuilla enimmäiskäyttömäärillä.

(3) Hakijat ottivat huomioon viranomaisen päätelmät ja esittivät syyskuussa 2010 tarkistetut käyttötarkoitukset sekä pyysivät elintarviketurvallisuusviranomaista ottamaan huomioon kyseiset käyttötarkoitukset. Uutta altistuksen arviointia koskeva lausunto julkaistiin tammikuussa 2011 (3). Päätelmät olivat käyttötarkoitusten tarkistuksesta huolimatta hyvin samanlaisia: sekä aikuisten että lasten hyväksyttävä päiväsaanti voi ylittyä suurkuluttajilla. Tärkeimmät tuotteet, joiden kautta oletettu kokonaisaltistuminen stevioliglykosideille tapahtuu, ovat alkoholittomat maustetut juomat (virvoitusjuomat).

(4) Markkinoille on tarpeen saattaa uusia tuotteita, joiden energiasisältöä on vähennetty, joten stevioliglykosidien käyttö makeutusaineena olisi sallittava soveltuvin enimmäiskäyttömäärin. Virvoitusjuomista voi saada huomattavan määrän stevioliglykosideja, ja sen vuoksi stevioliglykosidien käyttömääriä maustetuissa juomissa on syytä vähentää aiemmin ehdotettuihin ja elintarviketurvallisuusviranomaisen arvioimiin määriin verrattuna.

(5) Komissio pyytää luvan myöntämisen jälkeen stevioliglykosidien tuottajilta ja käyttäjiltä tietoa kyseisen elintarvikelisäaineen tosiasiallisesta käytöstä. Komissio välittää kyseiset tiedot jäsenvaltioille. Komissio pyytää tarvittaessa elintarviketurvallisuusviranomaista tekemään uuden, tarkemman altistuksen arvioinnin, jossa otetaan huomioon stevioliglykosidien tosiasiallinen käyttö elintarvikkeiden eri alaryhmissä sekä verrataan tavanomaisten elintarvikkeiden kulutusta ja muiden elintarvikkeiden, joiden energiasisältöä on vähennetty, kulutusta.

(6) Elintarviketurvallisuusviranomainen ilmoitti lausunnossaan stevioliglykosidien hyväksyttävän päiväsaannin stevioliekvivalentteina. Myös ravinnon kautta tapahtuva altistuminen stevioliglykosideille ilmoitettiin stevioliekvivalentteina. Suurimmat sallitut käyttömäärät on siten aiheellista ilmoittaa stevioliekvivalentteina. Stevioliglykosidien enimmäismäärät ilmoitetaan kaikkien eritelmissä mainittujen stevioliglykosidien yhteismääränä, ja ne voidaan muuntaa stevioliekvivalenteiksi eritelmissä mainituilla muuntokertoimilla.

(7) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,

ON HYVÄKSYNYT TÄMÄN ASETUKSEN:

1 artikla

Asetuksen (EY) N:o 1333/2008 muuttaminen

Muutetaan asetuksen (EY) N:o 1333/2008 liite II tämän asetuksen liitteen mukaisesti.

2 artikla

Siirtymäsäännös

Poiketen siitä, mitä Euroopan parlamentin ja neuvoston asetuksen (EY) N:o 1333/2008 liitteen II muuttamisesta vahvistamalla unionissa hyväksyttyjen elintarvikelisäaineiden luettelo (4)11 päivänä marraskuuta 2011 annetussa komission asetuksen (EU) N:o 1129/2011 2 artiklan 1 kohdassa säädetään, asetuksen (EY) N:o 1333/2008 liitteessä II olevan B osan ja E osan stevioliglykosideja (E 960) koskevia merkintöjä sovelletaan tämän asetuksen voimaantulopäivästä.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä marraskuuta 2011. Komission puolesta José Manuel BARROSO Puheenjohtaja

(1) EUVL L 354, 31.12.2008, s. 16.

(2) Scientific Opinion of the Panel on Food Additives and Nutrient Sources added to food on the safety of steviol glycosides for the proposed uses as a food additive. The EFSA Journal (2010); 8(4):1537.

(3) EFSA:n lausunto: Revised exposure assessment for steviol glycosides for the proposed uses as a food additive. The EFSA Journal (2011); 9(01):1972.

(4) Ks. virallisen lehden sivu 1.